ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 16/2543เรื่อง การกําหนดหลักเกณฑ์และวิธีการให้บริษัทจัดการดําเนินการในกรณีที่ราคาขายหน่วยลงทุนหรือราคารับซื้อคืนหน่วยลงทุนของกองทุนเปิดไม่ถูกต้อง อาศัยอํานาจตามความในข้อ 26/1 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมลงวันที่ 16 ธันวาคม พ.ศ. 2541 ซึ่งแก้ไขเพิ่มเติมโดยประกาศคณะกรรมการกํากับหลักทรัพย์และตลาดหลักทรัพย์ ที่ กน. 23/2542 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม(ฉบับที่ 3) ลงวันที่ 1 พฤศจิกายน พ.ศ. 2542 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ในประกาศนี้ "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม "กองทุนเปิด" หมายความว่า กองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทจัดการ "ราคาหน่วยลงทุน" หมายความว่า ราคาขายหน่วยลงทุนหรือราคารับซื้อคืนหน่วยลงทุน "แก้ไขราคาย้อนหลัง" หมายความว่า แก้ไขราคาหน่วยลงทุนที่ไม่ถูกต้องให้เป็นราคาหน่วยลงทุนที่ถูกต้องโดยแก้ไขราคาย้อนหลังตั้งแต่วันที่ราคาหน่วยลงทุนไม่ถูกต้องจนถึงปัจจุบัน "การชดเชยราคา" หมายความว่า การเพิ่มหรือลดจํานวนหน่วยลงทุนของผู้ซื้อหรือผู้ขายคืนหน่วยลงทุนที่มีราคาหน่วยลงทุนไม่ถูกต้อง หรือการจ่ายเงินซึ่งมีมูลค่าเท่ากับส่วนต่างของราคาหน่วยลงทุนที่ไม่ถูกต้องกับราคาหน่วยลงทุนที่ถูกต้องแทนการเพิ่มหรือลดจํานวนหน่วยลงทุน "โครงการ" หมายความว่า โครงการจัดการกองทุนเปิด "ผู้ดูแลผลประโยชน์" หมายความว่า ผู้ดูแลผลประโยชน์ของกองทุนเปิด "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ในกรณีที่ราคาหน่วยลงทุนที่ไม่ถูกต้องต่างจากราคาหน่วยลงทุนที่ถูกต้องน้อยกว่าหนึ่งสตางค์ หรือต่างจากราคาหน่วยลงทุนที่ถูกต้องตั้งแต่หนึ่งสตางค์ขึ้นไป แต่ไม่ถึงร้อยละ 0.5 ของราคาหน่วยลงทุนที่ถูกต้อง ให้บริษัทจัดการแก้ไขราคาหน่วยลงทุนให้ถูกต้องตั้งแต่วันที่บริษัทจัดการพบว่าราคาหน่วยลงทุนไม่ถูกต้อง ทั้งนี้ ให้บริษัทจัดการจัดทําและส่งรายงานให้ผู้ดูแลผลประโยชน์ทราบถึงความผิดพลาดภายในเจ็ดวันทําการนับตั้งแต่วันถัดจากวันที่พบว่าราคาหน่วยลงทุนไม่ถูกต้อง และจัดให้มีสําเนารายงานดังกล่าวไว้ ณ ที่ทําการของบริษัทจัดการเพื่อให้สํานักงานสามารถตรวจสอบได้ โดยรายงานดังกล่าวต้องมีรายการอย่างน้อยดังต่อไปนี้ (ก) ราคาหน่วยลงทุนที่ไม่ถูกต้อง (ข) ราคาหน่วยลงทุนที่ถูกต้อง (ค) สาเหตุที่ทําให้ราคาหน่วยลงทุนไม่ถูกต้อง (ง) มาตรการป้องกันเพื่อมิให้ราคาหน่วยลงทุนไม่ถูกต้อง ทั้งนี้ เว้นแต่ในกรณีที่ราคาหน่วยลงทุนไม่ถูกต้องมีสาเหตุมาจากปัจจัยภายนอกที่ไม่อาจควบคุมได้ เช่น ราคาหลักทรัพย์ตามราคา ตลาดครั้งสุดท้ายของตลาดหลักทรัพย์แห่งประเทศไทยหรือศูนย์ซื้อขายหลักทรัพย์ไม่ถูกต้องข้อ ๓ ในกรณีที่ราคาหน่วยลงทุนที่ไม่ถูกต้องต่างจากราคาหน่วยลงทุนที่ถูกต้องตั้งแต่หนึ่งสตางค์ขึ้นไป และคิดเป็นอัตราตั้งแต่ร้อยละ 0.5 ของราคาหน่วยลงทุนที่ถูกต้อง ให้บริษัทจัดการดําเนินการดังต่อไปนี้ (1) จัดทํารายงานการแก้ไขราคาย้อนหลังและรายงานการชดเชยราคา โดยคํานวณราคาหน่วยลงทุนย้อนหลังนับตั้งแต่วันที่พบราคาหน่วยลงทุนไม่ถูกต้องจนถึงวันที่ราคาหน่วยลงทุนถูกต้องให้เสร็จสิ้นภายในวันทําการถัดจากวันที่พบว่าราคาหน่วยลงทุนนั้นไม่ถูกต้อง และส่งรายงานดังกล่าวให้ผู้ดูแลผลประโยชน์ภายในวันทําการถัดจากวันที่คํานวณราคาหน่วยลงทุนเสร็จสิ้น เพื่อให้ผู้ดูแลผลประโยชน์รับรองข้อมูลในรายงานดังกล่าวภายในวันทําการถัดจากวันที่บริษัทจัดการส่งรายงานให้ผู้ดูแลผลประโยชน์ ทั้งนี้ รายงานดังกล่าวต้องมีรายการอย่างน้อยดังต่อไปนี้ (ก) ราคาหน่วยลงทุนที่ไม่ถูกต้อง (ข) ราคาหน่วยลงทุนที่ถูกต้อง (ค) สาเหตุที่ทําให้ราคาหน่วยลงทุนไม่ถูกต้อง (ง) การดําเนินการของบริษัทจัดการเมื่อพบว่าราคาหน่วยลงทุนไม่ถูกต้อง ทั้งนี้ ให้บริษัทจัดการจัดให้มีสําเนารายงานตาม (1) ไว้ ณ ที่ทําการของบริษัทจัดการเพื่อให้สํานักงานสามารถตรวจสอบได้ (2) แก้ไขราคาย้อนหลังภายในวันที่ผู้ดูแลผลประโยชน์รับรองข้อมูลในรายงานการแก้ไขราคาย้อนหลังและรายงานการชดเชยราคา (3) ประกาศการแก้ไขราคาหน่วยลงทุน มูลค่าทรัพย์สินสุทธิ และมูลค่าหน่วยลงทุนที่ได้แก้ไขให้ถูกต้องแล้วในหนังสือพิมพ์รายวันอย่างน้อยหนึ่งฉบับภายในสามวันทําการนับตั้งแต่วันถัดจากวันที่ผู้ดูแลผลประโยชน์รับรองข้อมูลในรายงานดังกล่าว (4) ชดเชยราคาให้แล้วเสร็จและแจ้งเป็นหนังสือให้ผู้ซื้อหน่วยลงทุนหรือผู้ขายคืนหน่วยลงทุนที่ได้ซื้อหรือขายคืนหน่วยลงทุนในช่วงระยะเวลาที่ราคาหน่วยลงทุนไม่ถูกต้องทราบถึงการแก้ไขราคาย้อนหลังและการชดเชยราคา ภายในห้าวันทําการนับตั้งแต่วันถัดจากวันที่ผู้ดูแลผลประโยชน์รับรองข้อมูลในรายงานดังกล่าว ทั้งนี้ การชดเชยราคาให้ปฏิบัติตามหลักเกณฑ์และวิธีการดังต่อไปนี้ (ก) กรณีราคาหน่วยลงทุนที่ไม่ถูกต้องต่ํากว่าราคาหน่วยลงทุนที่ถูกต้อง (understate) ให้บริษัทจัดการปฏิบัติดังนี้ 1. กรณีที่เป็นการขายหน่วยลงทุน ให้บริษัทจัดการลดจํานวนหน่วยลงทุนของผู้ซื้อหน่วยลงทุนเป็นจํานวนซึ่งมีมูลค่าเท่ากับส่วนต่างของราคาหน่วยลงทุนที่ไม่ถูกต้องกับราคาหน่วยลงทุนที่ถูกต้อง หากปรากฏว่าผู้ซื้อหน่วยลงทุนไม่มีหน่วยลงทุนเหลืออยู่ หรือมีหน่วยลงทุนเหลืออยู่น้อยกว่าจํานวนหน่วยลงทุนที่จะต้องลด ให้บริษัทจัดการจ่ายเงินของบริษัทจัดการเองเป็นจํานวนเท่ากับส่วนต่างของราคาที่ขาดอยู่ หรือลดจํานวนหน่วยลงทุนที่เหลืออยู่นั้นและจ่ายเงินของบริษัทจัดการเองเป็นจํานวนเท่ากับส่วนต่างของราคาที่ขาดอยู่ แล้วแต่กรณี เพื่อชดเชยราคาให้แก่กองทุนเปิด เว้นแต่การที่ราคาหน่วยลงทุนไม่ถูกต้องมีสาเหตุมาจากปัจจัยภายนอกที่ไม่อาจควบคุมได้ เช่น ราคาหลักทรัพย์ตามราคาตลาดครั้งสุดท้ายของตลาดหลักทรัพย์แห่งประเทศไทยหรือศูนย์ซื้อขายหลักทรัพย์ไม่ถูกต้อง และผู้ดูแลผลประโยชน์รับรองว่ามีสาเหตุดังกล่าว 2. กรณีที่เป็นการรับซื้อคืนหน่วยลงทุน ให้บริษัทจัดการเพิ่มจํานวนหน่วยลงทุนของผู้ขายคืนหน่วยลงทุนเป็นจํานวนซึ่งมีมูลค่าเท่ากับส่วนต่างของราคาหน่วยลงทุนที่ไม่ถูกต้องกับราคาหน่วยลงทุนที่ถูกต้อง หรือจ่ายเงินของกองทุนเปิดเป็นจํานวนเท่ากับส่วนต่างของราคา เพื่อชดเชยราคาให้แก่ผู้ขายคืนหน่วยลงทุน แต่หากปรากฏว่าผู้ขายคืนหน่วยลงทุนไม่มีหน่วยลงทุนเหลืออยู่ ให้บริษัทจัดการจ่ายเงินของกองทุนเปิดเป็นจํานวนเท่ากับส่วนต่างของราคา เพื่อชดเชยราคาให้แก่ผู้ขายคืนหน่วยลงทุน (ข) กรณีราคาหน่วยลงทุนที่ไม่ถูกต้องสูงกว่าราคาหน่วยลงทุนที่ถูกต้อง (overstate) ให้บริษัทจัดการปฏิบัติดังนี้ 1. กรณีที่เป็นการขายหน่วยลงทุน ให้บริษัทจัดการเพิ่มจํานวนหน่วยลงทุนของผู้ซื้อหน่วยลงทุนเป็นจํานวนซึ่งมีมูลค่าเท่ากับส่วนต่างของราคาหน่วยลงทุนที่ไม่ถูกต้องกับราคาหน่วยลงทุนที่ถูกต้อง หรือจ่ายเงินของกองทุนเปิดเป็นจํานวนเท่ากับส่วนต่างของราคา เพื่อชดเชยราคาให้แก่ผู้ซื้อหน่วยลงทุน 2. กรณีที่เป็นการรับซื้อคืนหน่วยลงทุน ให้บริษัทจัดการลดจํานวนหน่วยลงทุนของผู้ขายคืนหน่วยลงทุนเป็นจํานวนซึ่งมีมูลค่าเท่ากับส่วนต่างของราคาหน่วยลงทุนที่ไม่ถูกต้องกับราคาหน่วยลงทุนที่ถูกต้อง หากปรากฏว่าผู้ขายคืนหน่วยลงทุนไม่มีหน่วยลงทุนเหลืออยู่ หรือมีหน่วยลงทุนเหลืออยู่น้อยกว่าจํานวนหน่วยลงทุนที่จะต้องลด ให้บริษัทจัดการจ่ายเงินของบริษัทจัดการเองเป็นจํานวนเท่ากับส่วนต่างของราคาที่ขาดอยู่ หรือลดจํานวนหน่วยลงทุนที่เหลืออยู่นั้นและจ่ายเงินของบริษัทจัดการเองเป็นจํานวนเท่ากับส่วนต่างของราคาที่ขาดอยู่ แล้วแต่กรณี เพื่อชดเชยราคาให้แก่กองทุนเปิด เว้นแต่การที่ราคาหน่วยลงทุนไม่ถูกต้องมีสาเหตุมาจากปัจจัยภายนอกที่ไม่อาจควบคุมได้ เช่น ราคาหลักทรัพย์ตามราคาตลาดครั้งสุดท้ายของตลาดหลักทรัพย์แห่งประเทศไทยหรือศูนย์ซื้อขายหลักทรัพย์ไม่ถูกต้อง และผู้ดูแลผลประโยชน์รับรองว่ามีสาเหตุดังกล่าว ในกรณีที่บริษัทจัดการต้องชดเชยราคาเป็นเงินให้แก่ผู้ซื้อหน่วยลงทุนหรือผู้ขายคืนหน่วยลงทุนรายใดมีมูลค่าไม่ถึงหนึ่งร้อยบาท บริษัทจัดการอาจนําเงินชดเชยราคาไปรวมจ่ายในโอกาสแรกที่มีการจ่ายเงินให้ผู้ถือหน่วยลงทุน แต่ถ้าบุคคลดังกล่าวไม่มีสถานะเป็นผู้ถือหน่วยลงทุนแล้ว ให้บริษัทจัดการชดเชยราคาให้แล้วเสร็จภายในห้าวันทําการนับตั้งแต่วันถัดจากวันที่ผู้ดูแลผลประโยชน์รับรองข้อมูลในรายงานการแก้ไขราคาย้อนหลังและรายงานการชดเชยราคา การจ่ายเงินของกองทุนเปิดเพื่อชดเชยราคาให้แก่ผู้ขายคืนหน่วยลงทุนตาม (ก) 2. หรือผู้ซื้อหน่วยลงทุนตาม (ข) 1. บริษัทจัดการอาจจ่ายเงินของบริษัทจัดการเองแทนกองทุนเปิดก็ได้ (5) จัดทํารายงานมาตรการป้องกันเพื่อมิให้ราคาหน่วยลงทุนไม่ถูกต้อง และส่งรายงานดังกล่าว พร้อมทั้งสําเนารายงานการแก้ไขราคาย้อนหลังและรายงานการชดเชยราคาที่จัดทําตามข้อ 3(1) ให้สํานักงานภายในเจ็ดวันทําการนับตั้งแต่วันถัดจากวันที่ผู้ดูแลผลประโยชน์รับรองข้อมูลในรายงานการแก้ไขราคาย้อนหลังและรายงานการชดเชยราคานั้น เว้นแต่ในกรณีที่ราคาหน่วยลงทุนไม่ถูกต้องมีสาเหตุมาจากปัจจัยภายนอกที่ไม่อาจควบคุมได้ บริษัทจัดการไม่ต้องส่งรายงานมาตรการป้องกันให้สํานักงาน แต่ให้ส่งสําเนาเอกสารที่ผู้ดูแลผลประโยชน์รับรองว่าการที่ราคาหน่วยลงทุนไม่ถูกต้องมีสาเหตุมาจากปัจจัยภายนอกที่ไม่อาจควบคุมได้แทนข้อ ๔ ให้บริษัทจัดการรับผิดชอบค่าใช้จ่ายต่าง ๆ ที่เกิดขึ้นจากราคาหน่วยลงทุนไม่ถูกต้องเช่น ค่าใช้จ่ายในการประกาศการแก้ไขราคาย้อนหลังในหนังสือพิมพ์ ค่าออกเช็ค ค่าใช้จ่ายในการจัดส่งเงินชดเชยราคาให้แก่ผู้ซื้อหน่วยลงทุนและผู้ขายคืนหน่วยลงทุน เป็นต้น เว้นแต่ในกรณีที่ราคาหน่วยลงทุนไม่ถูกต้องมีสาเหตุมาจากปัจจัยภายนอกที่ไม่อาจควบคุมได้ข้อ ๕ กองทุนเปิดใดได้จดทะเบียนกองทรัพย์สินเป็นกองทุนรวมกับสํานักงานก่อนวันที่ประกาศนี้ใช้บังคับ ให้บริษัทจัดการขอความเห็นชอบแก้ไขเพิ่มเติมโครงการต่อสํานักงาน โดยระบุเกี่ยวกับวิธีการแก้ไขราคาหน่วยลงทุนและการชดเชยราคาในกรณีที่ราคาหน่วยลงทุนไม่ถูกต้องไว้ด้วย ทั้งนี้ ให้ดําเนินการแก้ไขเพิ่มเติมโครงการดังกล่าวให้เสร็จสิ้นภายในหนึ่งปีนับตั้งแต่วันถัดจากวันที่ประกาศนี้ใช้บังคับ และหากบริษัทจัดการมิได้ดําเนินการแก้ไขเพิ่มเติมโครงการภายในกําหนดเวลาดังกล่าว สํานักงานอาจสั่งให้เลิกกองทุนเปิดดังกล่าวได้ ในการยื่นขอความเห็นชอบแก้ไขเพิ่มเติมโครงการต่อสํานักงานตามวรรคหนึ่ง หากสํานักงานไม่ทักท้วงภายในสิบห้าวันทําการนับตั้งแต่วันถัดจากวันที่สํานักงานได้รับคําขอ ให้ถือว่าการแก้ไขเพิ่มเติมโครงการได้รับความเห็นชอบจากสํานักงานตั้งแต่วันที่ครบกําหนดเวลาดังกล่าวข้อ ๖ กองทุนเปิดใดได้รับอนุมัติให้จัดตั้งและจัดการแล้ว แต่ยังมิได้เสนอขายหน่วยลงทุนต่อประชาชนก่อนวันที่ประกาศนี้ใช้บังคับ และยังมิได้ระบุในโครงการเกี่ยวกับวิธีการแก้ไขราคาหน่วยลงทุนและการชดเชยราคาในกรณีที่ราคาหน่วยลงทุนไม่ถูกต้อง ให้บริษัทจัดการแก้ไขเพิ่มเติมโครงการและระบุเกี่ยวกับข้อกําหนดดังกล่าวโดยขอความเห็นชอบต่อสํานักงานก่อนการเสนอขายหน่วยลงทุนของกองทุนเปิดต่อประชาชนครั้งแรก และหากบริษัทจัดการมิได้ดําเนินการแก้ไขโครงการก่อนการเสนอขายหน่วยลงทุนของกองทุนเปิดต่อประชาชนครั้งแรก สํานักงานอาจสั่งให้ยุติโครงการดังกล่าวได้ข้อ ๗ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 2 พฤษภาคม พ.ศ. 2543 (นายประสาร ไตรรัตน์วรกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์